title: 2005/519/ES: Rozhodnutie Rady z 22. novembra 2004 o podpise Rámcovej dohody medzi Európskym spoločenstvom a Chorvátskou republikou o všeobecných zásadách účasti Chorvátskej republiky na programoch Spoločenstva

text:
               22.7.2005

               SK

               Úradný vestník Európskej únie

               L 192/15

         ROZHODNUTIE RADY
   z 22. novembra 2004
   o podpise Rámcovej dohody medzi Európskym spoločenstvom a Chorvátskou republikou o všeobecných zásadách účasti Chorvátskej republiky na programoch Spoločenstva
   (2005/519/ES)
   RADA EURÓPSKEJ ÚNIE
   so zreteľom na Zmluvu o založení Európskeho spoločenstva, a najmä na jej články 13, 71, 80, 95, 127, 137, 149, 150, 151, 152, 153, 157, 166, 175, 280 a 308, v spojení s druhou vetou prvého pododseku článku 300 ods. 2,
   so zreteľom na návrh Komisie,
   KEĎŽE:

               (1)(2)

               Komisia dojednala v mene Spoločenstva s Chorvátskou republikou Rámcovú dohodu o všeobecných zásadách účasti Chorvátskej republiky na programoch Spoločenstva.S výhradou jej uzavretia k neskoršiemu dátumu by sa dohoda, ktorá bola parafovaná 30. júla 2004, mala podpísať,

         ROZHODLA TAKTO:
   Jediný článok
   S výhradou jej uzavretia k neskoršiemu dátumu sa týmto predseda Rady poveruje určiť osobu splnomocnenú na podpis Rámcovej dohody, v mene Európskeho spoločenstva, medzi Európskym spoločenstvom a Chorvátskou republikou o všeobecných zásadách účasti Chorvátskej republiky na programoch Spoločenstva.

      V Bruseli 22. novembra 2004

            Za Radu

            predseda

         B. R. BOT

   RÁMCOVÁ DOHODA
   medzi Európskym spoločenstvom a Chorvátskou republikou o všeobecných zásadách účasti Chorvátskej republiky na programoch Spoločenstva
   EURÓPSKE SPOLOČENSTVO, ďalej len „Spoločenstvo“,
   na jednej strane a
   CHORVÁTSKA REPUBLIKA, ďalej len „Chorvátsko“,
   na strane druhej,
   obe strany ďalej len „zmluvné strany“,
   KEĎŽE:

               (1)

               Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Chorvátskou republikou na strane druhej (ďalej len „DSP“) bola podpísaná 29. októbra 2001.

               (2)

               Európska Rada na svojom zasadnutí v Kodani v decembri 2002 potvrdila európsku perspektívu krajín západného Balkánu ako potenciálnych kandidátov a zdôraznila svoje rozhodnutie podporovať ich snahu priblížiť sa k Európskej únii.

               (3)

               Európska Rada na svojom zasadnutí v Solúne v júni 2003 potvrdila, že proces stabilizácie a asociácie zostane rámcom pre európsku integráciu krajín západného Balkánu až do ich budúceho pristúpenia, a schválila „Solúnsku agendu pre západný Balkán: približovanie sa k európskej integrácii“, ktorá sa zameriava na ďalšie posilňovanie privilegovaných vzťahov medzi EÚ a západným Balkánom, čerpajúc zo skúseností z rozširovania.

               (4)

               Solúnska agenda vyzvala západobalkánske krajiny, aby sa zúčastňovali na programoch a činnostiach Spoločenstva v súlade so zásadami stanovenými pre účasť kandidátskych krajín, so zámerom zoznámiť príslušné krajiny a ich občanov s politikami a pracovnými metódami EÚ, a tak ich pevnejšie pripútať k EÚ a podporiť ich na ceste k európskej integrácii.

               (5)

               Európska Rada na svojom zasadnutí 17. – 18. júna 2004 rozhodla, že Chorvátsko je kandidátskou krajinou pre členstvo a že sa má začať prístupový proces. V tomto ohľade sa rozhodla zvolať bilaterálnu medzivládnu konferenciu s Chorvátskom na začiatok roka 2005 s cieľom začať rokovania.

               (6)

               Chorvátsko vyjadrilo svoje želanie zúčastniť sa na niekoľkých programoch Spoločenstva.

               (7)

               Špecifické podmienky, vrátane finančného príspevku, pre účasť Chorvátska na každom konkrétnom programe by mali byť stanovené dohodou medzi Komisiou Európskych spoločenstiev, ktorá koná v mene Spoločenstva, a Chorvátskom,

         SA DOHODLI TAKTO:
   Článok 1
   Chorvátsku je umožnené zúčastňovať sa na nasledujúcich programoch Spoločenstva:

               1.

               Prebiehajúce programy Spoločenstva uvedené v prílohe, ktoré sú otvorené účasti Chorvátska po tom, čo táto dohoda (ďalej len „dohoda“) nadobudne platnosť.

               2.

               Programy Spoločenstva založené alebo obnovené po nadobudnutí platnosti dohody a programy Spoločenstva, ktoré obsahujú úvodnú klauzulu, ktorá predpokladá účasť Chorvátska.

         Článok 2
   Chorvátsko finančne prispeje do všeobecného rozpočtu Európskej únie príspevkom korešpondujúcim špecifickým programom, na ktorých sa zúčastní.
   Článok 3
   Zástupcovia Chorvátska sa môžu zúčastňovať ako pozorovatelia v prípadoch, ktoré sa týkajú Chorvátska, v riadiacich výboroch, ktoré sú zodpovedné za monitorovanie programov, na ktorých Chorvátsko finančne prispieva.
   Článok 4
   Projekty a podnety predložené účastníkmi z Chorvátska podliehajú v čo najväčšej možnej miere tým istým podmienkam, pravidlám a postupom, ktoré sa v príslušných programoch vzťahujú na členské štáty.
   Článok 5
   Špecifické podmienky týkajúce sa účasti Chorvátska na každom konkrétnom programe, najmä splatný finančný príspevok, sa určia dohodou vo forme Memoranda o porozumení medzi Komisiou, ktorá koná v mene Spoločenstva, a Chorvátskom.
   Ak Chorvátsko požiada o externú pomoc Spoločenstva na základe nariadenia Rady (ES) č. 2666/2000 z 5. decembra 2000, zmeneného a doplneného nariadením Rady (ES) č. 2415/2001 z 10. decembra 2001 o pomoci Albánsku, Bosne a Hercegovine, Chorvátsku, Juhoslovanskej zväzovej republike a Bývalej juhoslovanskej republike Macedónsko, alebo na základe iného podobného nariadenia zabezpečujúceho externú pomoc Spoločenstva pre Chorvátsko, ktoré môže byť v budúcnosti schválené, podmienky, ktorými sa riadi využívanie pomoci Spoločenstva Chorvátskom, sa stanovia v dohode o financovaní.
   Článok 6
   Memorandum o porozumení stanoví, v súlade s rozpočtovým nariadením Spoločenstva, že finančnú kontrolu alebo audit vykoná Európska Komisia, OLAF a Dvor audítorov Európskych spoločenstiev, alebo sa vykonajú na základe právomoci týchto orgánov.
   Stanovia sa podrobné ustanovenia o finančnej kontrole a audite, administratívnych opatreniach, pokutách a odškodnení, ktoré poskytnú Európskej komisii, OLAF-u a Dvoru audítorov rovnaké právomoci, ako sú právomoci v prípade príjemcov pomoci alebo dodávateľov usadených v Spoločenstve.
   Článok 7
   Dohoda sa uplatňuje na dobu neurčitú.
   Každá zmluvná strana môže túto dohodu vypovedať písomným oznámením zaslaným druhej zmluvnej strane. Táto dohoda sa ukončí šesť mesiacov po dátume takého oznámenia.
   Článok 8
   Najneskôr tri roky po dátume nadobudnutia platnosti tejto dohody a potom každé tri roky môžu obe zmluvné strany prehodnotiť vykonávanie tejto dohody na základe skutočnej účasti Chorvátska na jednom alebo viacerých programoch Spoločenstva.
   Článok 9
   Táto dohoda sa uplatňuje na jednej strane na územia, na ktoré sa uplatňuje Zmluva o založení Európskeho spoločenstva a za podmienok stanovených v uvedenej zmluve, a na strane druhej na území Chorvátska.
   Článok 10
   Táto dohoda nadobúda platnosť v deň obdržania posledného písomného oznámenia doručeného diplomatickou cestou, ktorým každá zmluvná strana informuje druhú zmluvnú stranu o ukočnení postupu pre nadobudnutie platnosti tejto dohody.
   Článok 11
   1.   Dohoda je vyhotovená dvojmo v anglickom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, nemeckom, poľskom, portugalskom, slovenskom, slovinskom, španielskom, švédskom, talianskom a chorvátskom jazyku.
   2.   Hneď, ako inštitúcie Európskej únie budú povinné uverejniť všetky oficiálne akty v Úradnom vestníku Európskej únie v maltskom jazyku, dohoda bude vyhotovená dvojmo aj v maltskom jazyku.
   3.   Text v každej jazykovej verzii je rovnako autentický.
   Článok 12
   Dohoda a príloha k nej sa prikladjú k DSP ako protokol a tvoria neoddeliteľnú súčasť DSP.

      Hecho en Bruselas, el veintidós de noviembre del dos mil cuatro.
      V Bruselu dne dvacátého druhého listopadu dva tisíce čtyři.
      Udfærdiget i Bruxelles den toogtyvende november to tusind og fire.
      Geschehen zu Brüssel am zweiundzwanzigsten November zweitausendundvier.
      Kahe tuhande neljanda aasta novembrikuu kahekümne teisel päeval Brüsselis.
      Έγινε στις Βρυξέλλες, στις είκοσι δύο Νοεμβρίου δύο χιλιάδες τέσσερα.
      Done at Brussels on the twenty-second day of November in the year two thousand and four.
      Fait à Bruxelles, le vingt-deux novembre deux mille quatre.
      Fatto a Bruxelles, addi' ventidue novembre duemilaquattro.
      Briselē, divi tūkstoši ceturtā gada divdesmit otrajā novembrī.
      Priimta du tūkstančiai ketvirtų metų lapkričio dvidešimt antrą dieną Briuselyje.
      Kelt Brüsszelben, a kétezer-negyedik év november havának huszonkettedik napján.
      Magħmul fi Brussel fit-tieni u għoxrin jum ta' Novembru tas-sena elfejn u erbgħa.
      Gedaan te Brussel, de tweeëntwintigste november tweeduizendvier.
      Sporządzono w Brukseli dnia dwudziestego drugiego listopada roku dwutysięcznego czwartego.
      Feito em Bruxelas, em vinte e dois de Novembro de dois mil e quatro.
      V Bruseli dvadsiatehodruhého novembra dvetisícštyri.
      V Bruslju, dvaindvajsetega novembra leta dva tisoč štiri.
      Tehty Brysselissä kahdentenakymmenentenätoisena päivänä marraskuuta vuonna kaksituhattaneljä.
      Som skedde i Bryssel den tjugoandra november tjugohundrafyra.
      Sastavljeno u Bruxellesu, dana dvadeset drugoga studenoga godine dvije tisuće četvrte.

         Por la Comunidad Europea
         Za Evropské společenstvi
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Τια τηυ Ευρωπαϊκή Κοιυότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         za Evropsko skupnost
         Euroopan yhteisön puolesta
         På Europeiska gemenskapens vägnar
         Za Europsku zajednicu

         Za Vladu Republike Hrvatske

   PRÍLOHA
   ZOZNAM PREBIEHAJÚCICH PROGRAMOV SPOLOČENSTVA UVEDENÝCH V ČLÁNKU 1

               —

               Boj proti diskriminácii (2001 – 2006) (1)

               —

               Boj proti sociálnemu vylúčeniu (2002 – 2006) (2)

               —

               Akcie Spoločenstva na podporu spotrebiteľskej politiky (2004 – 2007) (3)

               —

               Akčný program Spoločenstva na podporu subjektov pôsobiacich na európskej úrovni a na podporu špecifických aktivít v oblasti vzdelávania a odbornej prípravy (2004 – 2006) (4)

               —

               Akčný program Spoločenstva na podporu aktívneho európskeho občianstva (2004 – 2006) (5)

               —

               Akcia Spoločenstva v oblasti verejného zdravia (2003 – 2008) (6)

               —

               Kultúra 2000 (2000 – 2006) (7)

               —

               Colníctvo (2003 – 2007) (8)

               —

               Daphne II (2004 – 2008) (9)

               —

               eContent Plus (2004 – 2008) (10)

               —

               eLearning (2004 – 2006) (11)

               —

               Erasmus Mundus (2004 – 2008) (12)

               —

               Fiscalis (2003 – 2007) (13)

               —

               Rovnosť pohlaví (2001 – 2006) (14)

               —

               Hercules (2004 – 2006) (15)

               —

               Inteligentná energia – Európa (2003 – 2006) (16)

               —

               Life (2000 – 2006) (17)

               —

               Leonardo da Vinci II (2000 – 2006) (18)

               —

               Marco Polo (2003 – 2010) (19)

               —

               Media Plus (20)/Media Training (21) (2001 – 2006)

               —

               Bezpečnejší internet plus (2005 – 2008) (22)

               —

               Šiesty RTD rámcový program (2002 – 2006) (23)

               —

               Socrates II (2000 – 2006) (24)

               —

               Mládež (2000 – 2006) (25)

      (1)  Porovnaj rozhodnutie Rady 2000/750/ES z 27. novembra 2000, ktorým sa ustanovuje akčný program Spoločenstva na boj proti diskriminácii (2001 až 2006) (Ú. v. ES L 303, 2.12.2000, s. 23).

      (2)  Porovnaj rozhodnutie Európskeho parlamentu a Rady č. 50/2002/ES zo 7. decembra 2001 ustanovujúce program Spoločenstva na podporu spolupráce medzi členskými štátmi v boji proti sociálnemu vylúčeniu (Ú. v. ES L 10, 12.1.2002, s. 1).

      (3)  Porovnaj rozhodnutie Európskeho parlamentu a Rady č. 20/2004/ES z 8. decembra 2003, ktorým sa stanovuje všeobecný systém financovania opatrení Spoločenstva na podporu spotrebiteľskej politiky na roky 2004 až 2007 (Ú. v. EÚ L 5, 9.1.2004, s. 1).

      (4)  Porovnaj rozhodnutie Európskeho parlamentu a Rady č. 791/2004/ES z 21. apríla 2004, ktorým sa ustanovuje akčný program Spoločenstva na podporu organizácií činných na európskej úrovni a špecifických činností v oblasti vzdelávania a školenia (Ú. v. EÚ L 138, 30.4.2004, s. 31).

      (5)  Porovnaj rozhodnutie Rady 2004/100/ES z 26. januára 2004, ktorým sa ustanovuje akčný program Spoločenstva na podporu aktívneho európskeho občianstva (občianska účasť) (Ú. v. EÚ L 30, 4.2.2004, s. 6).

      (6)  Porovnaj rozhodnutie Európskeho parlamentu a Rady č. 1786/2002/ES z 23. septembra 2002 o akčnom programe Spoločenstva v oblasti verejného zdravia (2003 – 2008) (Ú. v. ES L 271, 9.10.2002, s. 1).

      (7)  Porovnaj rozhodnutie Európskeho parlamentu a Rady č. 508/2000/ES zo 14. februára 2000 zavádzajúce program Kultúra 2000 (Ú. v. ES L 63, 10.3.2000, s. 1) a rozhodnutie Európskeho parlamentu a Rady č. 626/2004/ES z 31. marca 2004, ktorým sa mení a dopĺňa rozhodnutie č. 508/2000/ES zavádzajúce program Kultúra 2000 (Ú. v. EÚ L 99, 3.4.2004, s. 3).

      (8)  Porovnaj rozhodnutie Európskeho parlamentu a Rady č. 253/2003/ES z 11. februára 2003, ktorým sa prijíma akčný program pre colné správy v Spoločenstve (Colníctvo 2007) (Ú. v. EÚ L 36, 12.2.2003, s. 1).

      (9)  Porovnaj rozhodnutie Európskeho parlamentu a Rady č. 803/2004/ES z 21. apríla 2004, ktorým sa schvaľuje program akcie Spoločenstva (2004 až 2008) na prevenciu a boj proti násiliu voči deťom, mladým ľuďom a ženám a na ochranu obetí a ohrozených skupín (program Daphne II) (Ú. v. EÚ L 143, 30.4.2004, s. 1).

      (10)  Doteraz neschválené – porovnaj KOM (2004) 96 v konečnom znení, 2004/0025(COD).

      (11)  Porovnaj rozhodnutie Európskeho parlamentu a Rady č. 2318/2003/ES z 5. decembra 2003, ktorým sa prijíma viacročný program (2004 až 2006) na účinnú integráciu informačných a komunikačných technológií (IKT) do systémov vzdelávania a odbornej prípravy v Európe (program eLearning) (Ú. v. EÚ L 345, 31.12.2003, s. 9).

      (12)  Porovnaj rozhodnutie Európskeho parlamentu a Rady č. 2317/2003/ES z 5. decembra 2003, ktorým sa ustanovuje program na zvýšenie kvality vysokoškolského vzdelávania a podporu porozumenia medzi kultúrami prostredníctvom spolupráce s tretími krajinami (Erasmus Mundus) (2004 až 2008) (2004 až 2008) (Ú. v. EÚ L 345, 31.12.2003, s. 1).

      (13)  Porovnaj rozhodnutie Európskeho parlamentu a Rady č. 2235/2002/ES z 3. decembra 2002, ktorým sa prijíma program Spoločenstva na zlepšenie fungovania daňových systémov na vnútornom trhu (program Fiscalis 2003 – 2007) (Ú. v. ES L 341, 17.12.2002, s. 1).

      (14)  Porovnaj rozhodnutie Rady č. 2001/51/ES z 20. decembra 2000 o akčnom programe Spoločenstva týkajúceho sa stratégie Spoločenstva v oblasti rovnosti žien a mužov (2001 – 2005) (Ú. v. ES L 17, 19.1.2001, s. 22).

      (15)  Porovnaj rozhodnutie Európskeho parlamentu a Rady č. 804/2004/ES z 21. apríla 2004, ktorým sa ustanovuje akčný program Spoločenstva na podporu aktivít v oblasti ochrany finančných záujmov Spoločenstva (program Hercules) (Ú. v. EÚ L 143, 30.4.2004, s. 9).

      (16)  Porovnaj rozhodnutie Európskeho parlamentu a Rady č. 1230/2003/ES z 26. júna 2003, ktorým sa prijíma viacročný program akcií v oblasti energetiky: „Inteligentná energia – Európa“ (2003 – 2006) (Ú. v. EÚ L 176, 15.7.2003, s. 29).

      (17)  Porovnaj nariadenie Európskeho parlamentu a Rady (ES) č. 1655/2000 zo 17. júla 2000 o finančnom nástroji pre životné prostredie (LIFE) (Ú. v. ES L 192, 28.7.2000, s. 1), zmenené a doplnené nariadením (ES) č. 1682/2004 (Ú. v. EÚ L 308, 5.10.2004, s. 1).

      (18)  Porovnaj rozhodnutie Rady č. 1999/382/ES z 26. apríla 1999, ktorým sa ustanovuje druhá etapa akčného programu Spoločenstva pre odborné vzdelávanie „Leonardo da Vinci“ (Ú. v. ES L 146, 11.6.1999, s. 33).

      (19)  Porovnaj nariadenie Európskeho parlamentu a Rady (ES) č. 1382/2003 z 22. júla 2003 o poskytnutí finančnej pomoci Spoločenstva na zlepšenie environmentálnych vlastností systému nákladnej dopravy (program Marco Polo) (Ú. v. EÚ L 196, 2.8.2003, s. 1).

      (20)  Porovnaj korigendum k rozhodnutiu Rady 2000/821/ES z 20. decembra 2000 týkajúceho sa vykonania programu na podporu rozvoja, distribúcie a propagácie európskych audiovizuálnych diel (MEDIA Plus rozvoj, distribúcia a propagácia) (2001 – 2005) (Ú. v. ES L 336, 30.12.2000, s. 82) (Ú. v. ES L 13, 17.1.2001, s. 34), zmenené a doplnené rozhodnutím Európskeho parlamentu a Rady č. 846/2004/ES (Ú. v. EÚ L 157, 30.4.2004, s. 4).

      (21)  Porovnaj rozhodnutie Európskeho parlamentu a Rady č. 163/2001/ES z 19. januára 2001 o implementácii programu ďalšieho vzdelávania odborníkov európskeho audiovizuálneho programového priemyslu (MEDIA-Training) (2001 – 2005) (Ú. v. ES L 26, 27.1.2001, s. 1), zmenené a doplnené rozhodnutím č. 845/2004 (Ú. v. EÚ L 157, 30.4.2004, s. 1).

      (22)  Doteraz neschválené – porovnaj KOM (2004) 91 v konečnom znení – 2004/0023(COD).

      (23)  Porovnaj rozhodnutie Európskeho parlamentu a Rady č. 1513/2002/ES z 27. júna 2002, ktoré sa týka šiesteho rámcového programu Európskeho spoločenstva v oblasti výskumu, technologického rozvoja a demonštračných činností prispievajúcich k vytvoreniu Európskeho výskumného priestoru a k inovácii (2002 až 2006) (Ú. v. ES L 232, 29.8.2002, s. 1).

      (24)  Porovnaj rozhodnutie Európskeho parlamentu a Rady č. 253/2000/ES z 24. januára 2000, ktorým sa zavádza druhá fáza programu Spoločenstva v oblasti vzdelávania „Sokrates“ (Ú. v. ES L 28, 3.2.2000, s. 1).

      (25)  Porovnaj rozhodnutie Európskeho parlamentu a Rady č. 1031/2000/ES z 13. apríla 2000, ktorým sa ustanovuje akčný program Spoločenstva „Mládež“ (Ú. v. ES L 117, 18.5.2000, s. 1).


title: 2007/659/ES: Rozhodnutie Rady z  9. októbra 2007 , ktorým sa Francúzsku povoľuje uplatňovať zníženú sadzbu spotrebnej dane z  tradičného rumu vyrobeného v jeho zámorských departmánoch a ktorým sa zrušuje rozhodnutie 2002/166/ES

text:
               13.10.2007

               SK

               Úradný vestník Európskej únie

               L 270/12

      ROZHODNUTIE RADY

   z 9. októbra 2007,
   ktorým sa Francúzsku povoľuje uplatňovať zníženú sadzbu spotrebnej dane z „tradičného“ rumu vyrobeného v jeho zámorských departmánoch a ktorým sa zrušuje rozhodnutie 2002/166/ES
   (2007/659/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 299 ods. 2,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:

               (1)

               V súlade s článkom 299 ods. 2 zmluvy sa ustanovenia tejto zmluvy vzťahujú na francúzske zámorské departmány, Azory, Madeiru a Kanárske ostrovy. Vzhľadom na hospodársku a sociálnu štruktúru francúzskych zámorských departmánov, Azor, Madeiry a Kanárskych ostrovov, ktorá je ovplyvnená ich odľahlosťou, ostrovnou polohou, malou rozlohou, obťažnými topografickými a klimatickými podmienkami, hospodárskou závislosťou od malého počtu výrobkov, čo spolu trvalo a negatívne pôsobí na rozvoj týchto území, Rada na návrh Komisie a po porade s Európskym parlamentom kvalifikovanou väčšinou prijala osobitné opatrenia predovšetkým na stanovenie podmienok na uplatňovanie zmluvy a spoločných politík na týchto územiach. Pri prijímaní týchto opatrení je potrebné, aby Rada zohľadnila také oblasti, ako napr. daňová politika. Pri prijímaní týchto opatrení musí Rada ďalej zohľadniť zvláštne charakteristiky a obmedzenia najvzdialenejších regiónov bez toho, aby sa narušila celistvosť a súdržnosť právneho poriadku Spoločenstva vrátane jeho vnútorného trhu a spoločných politík.

               (2)

               Na základe týchto ustanovení zmluvy Rada prijala, pokiaľ ide o francúzske zámorské departmány, rozhodnutie 2002/166/ES z 18. februára 2002, ktorým sa Francúzsku povoľuje rozšíriť uplatňovanie zníženej sadzby spotrebnej dane na „tradičný“ rum vyrobený vo francúzskych zámorských departmánoch (2). V porovnaní s daňovými sadzbami uplatňovanými na podobné výrobky, ktoré nemajú pôvod vo francúzskych zámorských departmánoch, môže byť táto znížená sadzba nižšia ako minimálna sadzba spotrebnej dane z alkoholu stanovená smernicou Rady 92/84/EHS z 19. októbra 1992 o aproximácii sadzieb spotrebnej dane na alkohol a alkoholické nápoje (3), ale nesmie byť nižšia o viac ako 50 % ako bežná národná sadzba spotrebnej dane z alkoholu. Rozhodnutie Rady sa malo uplatňovať do 31. decembra 2009, pričom priebežná správa sa mala vypracovať najneskôr do júna 2006.

               (3)

               Francúzska vláda predložila 27. decembra 2005 priebežnú správu, v ktorej uviedla, že daňový režim uplatniteľný na tradičný rum predávaný na trhu kontinentálneho Francúzska je nevyhnutné zachovať. So zreteľom na vývoj trhu s rumom v Spoločenstve, ktorý zvýhodňuje najmä výrobky s pôvodom v tretích krajinách, a vzhľadom na hospodársky a sociálny význam sektoru a štrukturálny charakter podmienok výroby, ktoré znižujú produktivitu odvetvia v zámorských departmánoch a sťažujú udržanie ich produkcie na trhu Spoločenstva, Francúzsko požiadalo o rozšírenie daňového režimu uplatniteľného na tradičný rum, ktorý sa predáva na kontinentálnom trhu, z hľadiska objemu produkcie a obdobia platnosti tohto režimu.

               (4)

               Zachovanie sektoru zameraného na pestovanie cukrovej trstiny a výrobu cukru a rumu je nevyhnutné na zabezpečenie hospodárskej a sociálnej rovnováhy zámorských departmánov. V troch najviac zasiahnutých departmánoch, na Réunione, Guadeloupe a Martiniku, tento sektor zabezpečuje ročný obrat v objeme viac ako 250 000 000 EUR a približne 40 000 pracovných miest, z toho 22 000 priamych pracovných miest. Okrem toho je potrebné zdôrazniť pozitívny vplyv pestovania cukrovej trstiny na ochranu životného prostredia v zámorských departmánoch. Spolu so sektorom banánov je tento sektor jedinou významnou vývoznou činnosťou v regiónoch, ktorých miera krytia dovozu vývozom nepresahuje 7 %. Je preto nevyhnutné a odôvodnené, aby si Francúzsko zachovalo, odchylne od článku 90 zmluvy, zníženú sadzbu spotrebnej dane z „tradičného“ rumu vyrobeného v jeho zámorských departmánoch s cieľom neohroziť rozvoj týchto departmánov.

               (5)

               Revízia spoločnej organizácie trhu v sektore cukru, ktorá sa uskutočnila vo februári 2006, čiastočne zabezpečila budúcnosť tohto sektoru. Plánuje sa zavedenie podporných opatrení v rámci systémov Posei [nariadenie Rady (ES) č. 247/2006 z 30. januára 2006 o osobitných opatreniach v oblasti poľnohospodárstva v najvzdialenejších regiónoch Únie (4)]vo forme pomoci Spoločenstva a vnútroštátnej pomoci s cieľom posilniť konkurencieschopnosť sektoru zameraného na pestovanie cukrovej trstiny a výrobu cukru a rumu v zámorských departmánoch. Tieto opatrenia však ešte stále neumožňujú vykompenzovať postupné odstraňovanie colnej ochrany a zachovať trhový podiel zámorských departmánov na trhu s rumom.

               (6)

               Keďže miestny trh je rozmerom obmedzený, liehovary zámorských departmánov budú môcť naďalej fungovať len vtedy, ak budú mať zabezpečený dostatočný prístup na trh kontinentálneho Francúzska, ktoré je hlavným odbytiskom ich produkcie rumu (viac ako 50 % celkového objemu).

               (7)

               Neschopnosť čeliť konkurencii na trhu Spoločenstva, najmä z dôvodu zvyšujúcich sa predajných cien, je spôsobená výrobnými cenami, ktoré stúpajú od roku 2001. Od uvedeného roku sa v zámorských departmánoch značne zvýšili nielen výrobné náklady, ale aj náklady na pracovnú silu. Okrem toho rum zo zámorských departmánov musí spĺňať regulačné normy Spoločenstva, čo si vyžaduje značné neproduktívne investície. Od roku 2001 výška investícií v zámorských departmánoch presiahla 45 500 000 miliónov EUR, pričom viac ako polovica z tejto sumy bola určená na zachovanie životného prostredia, čo predstavuje 47 % celkového objemu investícií. Zo štrukturálnych fondov sa pokrýva časť týchto investícií, netýka sa to však konečných prevádzkových nákladov, ktoré v závislosti od liehovaru môžu spôsobiť zvýšenie výrobnej ceny rumu približne o 10 až 15 %.

               (8)

               Všetky tieto náklady, ktoré od roku 2001 výrazne stúpli, dostávajú podniky v zámorských departmánoch do ťažkej finančnej situácie. Jediným riešením na zabezpečenie dlhodobej životaschopnosti sektoru je kompenzovanie týchto nákladov väčším objemom výroby.

               (9)

               Od roku 2002 sa celkový objem čistého alkoholu vyvezeného na trh Spoločenstva znížil o 12 %, z 176 791 hektolitrov čistého alkoholu na 155 559 hektolitrov čistého alkoholu. Len vďaka trhu kontinentálneho Francúzska, na ktorom sa na rum zo zámorských departmánov vzťahuje osobitný daňový režim, ktorý čiastočne kompenzuje vysokú výrobnú cenu rumu, sa priemysel výroby rumu mohol v zámorských departmánoch udržať. Keďže je potrebné podporovať konkurencieschopnosť tradičného rumu na trhu kontinentálneho Francúzska, aby sa zabezpečilo fungovanie sektoru zameraného na pestovanie cukrovej trstiny a výrobu cukru a rumu v týchto departmánoch aj v budúcnosti, mali by sa preskúmať množstvá tradičného rumu s pôvodom v zámorských departmánoch, na ktoré sa môže uplatniť znížená sadzba spotrebnej dane a ktoré sú určené na uvoľnenie na spotrebu na tomto trhu.

               (10)

               Daňové zvýhodnenie povolené týmto rozhodnutím nepresahuje rámec toho, čo je potrebné na to, aby výrobcovia tradičného rumu mohli pokryť svoje vysoké výrobné náklady.

               (11)

               S cieľom zabezpečiť, aby toto rozhodnutie nepoškodilo fungovanie vnútorného trhu, nemôžu byť ako v predchádzajúcich prípadoch množstvá rumu s pôvodom v zámorských departmánoch, na ktoré sa môže uplatniť toto opatrenie, vyššie ako obchodné toky zaznamenané v posledných rokoch v prípade rôznych zdrojov zásobovania.

               (12)

               Vzhľadom na potrebu vytvoriť ovzdušie právnej istoty pre hospodárske subjekty sektoru zameraného na pestovanie cukrovej trstiny a výrobu cukru a rumu a vzhľadom na obdobie odpisovania zariadení a budov, ako aj v záujme dosiahnutia súladu s ostatnými pravidlami Spoločenstva pre tento sektor, by sa mala táto výnimka udeliť do konca roku 2012.

               (13)

               Takéto obdobie platnosti však musí podliehať splneniu povinnosti predložiť priebežnú správu, na základe ktorej bude môcť Komisia posúdiť, či sú podmienky oprávňujúce udelenie výnimky z daňového režimu naďalej splnené, a v prípade potreby, či by sa malo vzhľadom na vývoj trhu s rumom v Spoločenstve preskúmať obdobie platnosti alebo príslušné množstvá.

               (14)

               Rozhodnutie 2002/166/ES by sa malo nahradiť.

               (15)

               Týmto rozhodnutím nie je dotknuté prípadné uplatňovanie článkov 87 a 88 zmluvy,

         PRIJALA TOTO ROZHODNUTIE:
   Článok 1
   Odchylne od článku 90 zmluvy sa Francúzsku na jeho kontinentálnom území povoľuje predĺžiť uplatňovanie sadzby spotrebnej dane z „tradičného“ rumu vyrobeného v jeho zámorských departmánoch, ktorá je nižšia ako plná sadzba spotrebnej dane z alkoholu stanovená v článku 3 smernice 92/84/EHS.
   Článok 2
   Výnimka uvedená v článku 1 sa vzťahuje len na rum vymedzený v článku 1 ods. 4 písm. a) nariadenia Rady (EHS) č. 1576/89 z 29. mája 1989 stanovujúceho všeobecné pravidlá na definovanie, opis a uvádzanie liehovín na trh (5), ktorý je vyrobený v zámorských departmánoch z cukrovej trstiny vypestovanej na mieste výroby, obsahuje iné prchavé látky ako sú etylalkohol a metylalkohol vo výške 225 gramov na hektoliter čistého alkoholu alebo viac a s obsahom alkoholu udávaným objemom 40 obj. % alebo viac.
   Článok 3
   1.   Znížená sadzba spotrebnej dane uplatniteľná na výrobok uvedený v článku 2 sa obmedzuje na ročnú kvótu 108 000 hektolitrov čistého alkoholu.
   2.   Znížená sadzba môže byť nižšia ako minimálna sadzba spotrebnej dane z alkoholu stanovená smernicou 92/84/EHS, ale nesmie byť o viac ako 50 % nižšia než bežná vnútroštátna sadzba spotrebnej dane z alkoholu.
   Článok 4
   Najneskôr do 30. júna 2010 zašle Francúzsko Komisii správu, ktorá umožní Komisii posúdiť, či pretrvávajú dôvody na poskytnutie zníženej sadzby, a v prípade potreby, či je potrebné upraviť kvótu vzhľadom na vývoj trhu.
   Článok 5
   Toto rozhodnutie sa uplatňuje od 1. januára 2007 do 31. decembra 2012.
   Článok 6
   1.   Rozhodnutie 2002/166/ES sa týmto zrušuje.
   2.   Odkazy na zrušené rozhodnutie sa považujú za odkazy na toto rozhodnutie.
   Článok 7
   Toto rozhodnutie je určené Francúzskej republike.

      V Luxemburgu 9. októbra 2007

            Za Radu

            predseda

         F. TEIXEIRA DOS SANTOS

      (1)  Stanovisko z 25. septembra 2007 (zatiaľ neuverejnené v úradnom vestníku).

      (2)  Ú. v. ES L 55, 26.2.2002, s. 33.

      (3)  Ú. v. ES L 316, 31.10.1992, s. 29.

      (4)  Ú. v. EÚ L 42, 14.2.2006, s. 1. Nariadenie zmenené a doplnené nariadením (ES) č. 2013/2006 (Ú. v. EÚ L 384, 29.12.2006, s. 13).

      (5)  Ú. v. ES L 160, 12.6.1989, s. 1. Nariadenie naposledy zmenené a doplnené Aktom o pristúpení z roku 2005.


title: 2013/37/EÚ: Rozhodnutie Rady zo 14. januára 2013 , ktorým sa mení a dopĺňa rokovací poriadok Rady

text:
               19.1.2013

               SK

               Úradný vestník Európskej únie

               L 16/16

         ROZHODNUTIE RADY
   zo 14. januára 2013,
   ktorým sa mení a dopĺňa rokovací poriadok Rady
   (2013/37/EÚ)
   RADA EURÓPSKEJ ÚNIE,
   so zreteľom na Zmluvu o Európskej únii,
   so zreteľom na Zmluvu o fungovaní Európskej únie,
   so zreteľom na článok 2 ods. 2 prílohy III k rokovaciemu poriadku Rady (1),
   keďže:

               (1)

               Článok 3 ods. 3 prvý a štvrtý pododsek Protokolu (č. 36) o prechodných ustanoveniach pripojeného k zmluvám stanovuje, že do 31. októbra 2014 sa pri prijímaní aktu Rady kvalifikovanou väčšinou musí overiť, pokiaľ člen Rady o to požiada, či členské štáty tvoriace kvalifikovanú väčšinu zastupujú najmenej 62 % celkového počtu obyvateľstva Únie.

               (2)

               Tento percentuálny podiel sa vypočíta na základe číselných údajov o počte obyvateľstva uvedených v článku 1 prílohy III k rokovaciemu poriadku Rady (ďalej len „rokovací poriadok“).

               (3)

               Článok 2 ods. 2 prílohy III k rokovaciemu poriadku stanovuje, že Rada každoročne s účinnosťou od 1. januára upraví číselné údaje uvedené v článku 1 uvedenej prílohy v súlade s údajmi, ktoré má Štatisticky úrad Európskej únie k dispozícii k 30. septembru predchádzajúceho roka.

               (4)

               Rokovací poriadok by sa mal preto na rok 2013 zodpovedajúcim spôsobom upraviť,

         PRIJALA TOTO ROZHODNUTIE:
   Článok 1
   Článok 1 prílohy III k rokovaciemu poriadku sa nahrádza takto:

      „Článok 1
      Na účely uplatňovania článku 16 ods. 5 Zmluvy o EÚ a článku 3 ods. 3 a 4 Protokolu (č. 36) o prechodných ustanoveniach pripojeného k zmluvám je na obdobie od 1. januára 2013 do 31. decembra 2013 stanovený takýto celkový počet obyvateľov jednotlivých členských štátov:

                  Členský štát

                  Počet obyvateľov
                  (× 1 000)

                  Nemecko

                  81 843,7

                  Francúzsko

                  65 397,9

                  Spojené kráľovstvo

                  62 989,6

                  Taliansko

                  60 820,8

                  Španielsko

                  46 196,3

                  Poľsko

                  38 538,4

                  Rumunsko

                  21 355,8

                  Holandsko

                  16 730,3

                  Grécko

                  11 290,9

                  Belgicko

                  11 041,3

                  Portugalsko

                  10 541,8

                  Česká republika

                  10 505,4

                  Maďarsko

                  9 957,7

                  Švédsko

                  9 482,9

                  Rakúsko

                  8 443,0

                  Bulharsko

                  7 327,2

                  Dánsko

                  5 580,5

                  Slovensko

                  5 404,3

                  Fínsko

                  5 401,3

                  Írsko

                  4 582,8

                  Litva

                  3 007,8

                  Slovinsko

                  2 055,5

                  Lotyšsko

                  2 041,8

                  Estónsko

                  1 339,7

                  Cyprus

                  862,0

                  Luxembursko

                  524,9

                  Malta

                  416,1

                  Celkom

                  503 679,7

                  Prah (62 %)

                  312 281,4“

   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   Uplatňuje sa od 1. januára 2013.

      V Bruseli 14. januára 2013

            Za Radu

            predseda

         E. GILMORE

      (1)  Rozhodnutie Rady 2009/937/EÚ z 1. decembra 2009, ktorým sa prijíma rokovací poriadok Rady (Ú. v. EÚ L 325, 11.12.2009, s. 35).


title: Rozhodnutie Rady 2005/447/SZBP zo 14. marca 2005 o uzavretí dohody medzi Európskou úniou a Argentínskou republikou o účasti Argentínskej republiky na vojenskej operácii krízového manažmentu Európskej únie v Bosne a Hercegovine (operácia Althea)

text:
               18.6.2005

               SK

               Úradný vestník Európskej únie

               L 156/21

         ROZHODNUTIE RADY 2005/447/SZBP
   zo 14. marca 2005
   o uzavretí dohody medzi Európskou úniou a Argentínskou republikou o účasti Argentínskej republiky na vojenskej operácii krízového manažmentu Európskej únie v Bosne a Hercegovine (operácia Althea)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 24,
   so zreteľom na odporúčanie predsedníctva,
   keďže:

               (1)

               Dňa 12. júla 2004 Rada prijala jednotnú akciu 2004/570/SZBP o vojenskej operácii Európskej únie v Bosne a Hercegovine (1).

               (2)

               Článok 11 ods. 3 tejto jednotnej akcie ustanovuje, že podrobnosti o účasti tretích štátov sa majú upraviť v dohode v súlade s článkom 24 Zmluvy o Európskej únii.

               (3)

               Po udelení oprávnenia Radou 13. septembra 2004 predsedníctvo s pomocou generálneho tajomníka/vysokého splnomocnenca prerokovalo dohodu medzi Európskou úniou a Argentínskou republikou o účasti Argentínskej republiky na vojenskej operácii krízového manažmentu Európskej únie v Bosne a Hercegovine (operácia Althea).

               (4)

               Táto dohoda by sa mala schváliť,

         ROZHODLA TAKTO:
   Článok 1
   Dohoda medzi Európskou úniou a Argentínskou republikou o účasti Argentínskej republiky na vojenskej operácii krízového manažmentu Európskej únie v Bosne a Hercegovine (operácia Althea) sa týmto v mene Európskej únie schvaľuje.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje, aby určil osobu splnomocnenú na podpis dohody s cieľom zaviazať Európsku úniu.
   Článok 3
   Toto rozhodnutie nadobúda účinnosť dňom jeho prijatia.
   Článok 4
   Toto rozhodnutie sa uverejní v Úradnom vestníku Európskej únie.

      V Bruseli 14. marca 2005

            Za Radu

            predseda

         F. BODEN

      (1)  Ú. v. EÚ L 252, 28.7.2004, s. 10.
   PREKLAD
   DOHODA
   medzi Európskou úniou a Argentínskou republikou o účasti Argentínskej republiky na vojenskej operácii krízového manažmentu Európskej únie v Bosne a Hercegovine (operácia Althea)
   EURÓPSKA ÚNIA (EÚ)
   na jednej strane a
   ARGENTÍNSKA REPUBLIKA
   na druhej strane,
   ďalej len „strany“,
   BERÚC DO ÚVAHY:

               —

               prijatie jednotnej akcie 2004/570/SZBP z 12. júla 2004 o vojenskej operácii Európskej únie v Bosne a Hercegovine (1) Radou Európskej únie,

               —

               pozvanie Argentínskej republiky na účasť na operácii vedenej EÚ,

               —

               úspešné zakončenie procesu vytvorenia ozbrojených síl a odporúčanie veliteľa operácie EÚ a vojenského výboru EÚ schváliť účasť ozbrojených síl Argentínskej republiky na operácii vedenej EÚ,

               —

               rozhodnutie Politického a bezpečnostného výboru BiH/1/2004 z 21. septembra 2004 o prijatí príspevkov Argentínskej republiky na vojenskú operáciu EÚ v Bosne a Hercegovine (2),

               —

               rozhodnutie Politického a bezpečnostného výboru BiH/3/2004 z 29. septembra 2004 o zriadení Výboru prispievateľov na vojenskú operáciu EÚ v Bosne a Hercegovine (3),

         SA DOHODLI TAKTO:
   Článok 1
   Účasť na operácii
   1.   Argentínska republika sa pripája k jednotnej akcii 2004/570/SZBP z 12. júla 2004 o vojenskej operácii Európskej únie v Bosne a Hercegovine a ku každej jednotnej akcii alebo rozhodnutiu, ktorým Rada Európskej únie rozhodne o rozšírení vojenskej operácie krízového manažmentu EÚ v súlade s ustanoveniami tejto dohody a akýmikoľvek požadovanými vykonávacími opatreniami.
   2.   Príspevok Argentínskej republiky na vojenskú operáciu krízového manažmentu EÚ sa nedotýka autonómie rozhodovania Európskej únie.
   3.   Argentínska republika zabezpečuje, aby jej ozbrojené sily a zamestnanci, ktorí sa zúčastňujú na vojenskej operácii krízového manažmentu EÚ, vykonávali svoju misiu v súlade s:

               —

               jednotnou akciou 2004/570/SZBP a prípadnými následnými zmenami a doplneniami,

               —

               operačným plánom,

               —

               vykonávacími opatreniami.

         4.   Ozbrojené sily a zamestnanci, ktorých v rámci operácie vysiela Argentínska republika, vykonávajú svoje služobné povinnosti a konajú výhradne v záujme vojenskej operácie krízového manažmentu EÚ.
   5.   Argentínska republika včas oboznamuje veliteľa operácie EÚ s každou zmenou týkajúcou sa svojej účasti na operácii.
   Článok 2
   Postavenie ozbrojených síl
   1.   Postavenie ozbrojených síl a zamestnancov, ktorých v rámci vojenskej operácie krízového manažmentu EÚ vysiela Argentínska republika, je upravené v ustanoveniach o postavení ozbrojených síl, pokiaľ takéto existujú, na ktorých sa dohodla Európska únia a hostiteľská krajina.
   2.   Postavenie ozbrojených síl a zamestnancov vyslaných na veliteľstvo alebo do veliteľských štruktúr umiestnených mimo Bosny a Hercegoviny sa riadi dojednaniami medzi veliteľstvom a dotknutými veliteľskými štruktúrami a Argentínskou republikou.
   3.   Bez toho, aby boli dotknuté ustanovenia o postavení ozbrojených síl, uvedené v odseku 1, Argentínska republika uplatňuje súdnu právomoc nad svojimi ozbrojenými silami a zamestnancami, ktorí sa zúčastňujú na vojenskej operácii krízového manažmentu EÚ.
   4.   Argentínska republika je zodpovedná za prerokovanie každej sťažnosti súvisiacej s účasťou na vojenskej operácii krízového manažmentu EÚ, ktorú predloží alebo ktorá sa týka niektorého z príslušníkov jej ozbrojených síl alebo jej zamestnancov. Argentínska republika je zodpovedná za začatie konania, najmä súdneho alebo disciplinárneho, voči svojim ozbrojeným silám a zamestnancom v súlade so svojimi zákonmi a inými právnymi predpismi.
   5.   Argentínska republika sa zaväzuje vypracovať vyhlásenie s ohľadom na vzdanie sa nárokov na úhradu voči každému štátu, ktorý sa zúčastňuje na vojenskej operácii krízového manažmentu EÚ, a zaväzuje sa tak urobiť pri podpise tejto dohody.
   6.   Európska únia sa zaväzuje zabezpečiť, aby členské štáty EÚ dali vyhlásenie s ohľadom na vzdanie sa nárokov na úhradu v súvislosti s účasťou Argentínskej republiky na vojenskej operácii krízového manažmentu EÚ, a zaväzuje sa tak urobiť pri podpise tejto dohody.
   Článok 3
   Utajované skutočnosti
   1.   Argentínska republika prijíma primerané opatrenia s cieľom zabezpečiť, aby utajované skutočnosti EÚ boli chránené v súlade s bezpečnostnými opatreniami Rady Európskej únie, ktoré sú predmetom rozhodnutia Rady 2001/264/ES z 19. marca 2001 (4), a v súlade s ďalšími usmerneniami vydanými príslušnými orgánmi vrátane veliteľa operácie EÚ.
   2.   Ak EÚ a Argentínska republika uzavreli dohodu o bezpečnostných postupoch pri výmene utajovaných skutočností, ustanovenia takejto dohody sa uplatňujú v súvislosti s vojenskou operáciou krízového manažmentu EÚ.
   Článok 4
   Velenie
   1.   Všetci príslušníci ozbrojených síl a zamestnanci, ktorí sa zúčastňujú na vojenskej operácii krízového manažmentu EÚ, zostávajú v plnom rozsahu pod velením svojich vnútroštátnych orgánov.
   2.   Vnútroštátne orgány odovzdajú operatívne a taktické velenie a/alebo kontrolu svojich ozbrojených síl a zamestnancov veliteľovi operácie EÚ. Veliteľ operácie EÚ má právo delegovať svoje právomoci.
   3.   Argentínska republika má rovnaké práva a povinnosti týkajúce sa každodenného manažmentu operácie ako zúčastnené členské štáty Európskej únie.
   4.   Veliteľ operácie EÚ môže po porade s Argentínskou republikou kedykoľvek požiadať Argentínsku republiku, aby zrušila svoj príspevok.
   5.   Argentínska republika vymenuje vysokého vojenského zástupcu (VVZ), ktorý má za úlohu zastupovať jej národný kontingent na vojenskej operácii krízového manažmentu EÚ. VVZ sa radí s veliteľom ozbrojených síl EÚ vo všetkých záležitostiach týkajúcich sa operácie a zodpovedá za každodennú disciplínu kontingentu.
   Článok 5
   Finančné aspekty
   1.   Argentínska republika hradí všetky náklady spojené so svojou účasťou na operácii, pokiaľ tieto náklady nepodliehajú spoločnému financovaniu, ako je ustanovené v právnych nástrojoch uvedených v článku 1 ods. 1 tejto dohody, ako aj v rozhodnutí Rady 2004/197/SZBP z 23. februára 2004, ktorým sa ustanovuje mechanizmus správy financovania spoločných nákladov na operácie EÚ s vojenskými alebo obrannými dôsledkami (5).
   2.   V prípade úmrtia, úrazu, straty alebo škody spôsobenej fyzickej alebo právnickej osobe pochádzajúcej zo štátu/štátov, na území ktorého/ktorých operácia prebieha, Argentínska republika po určení svojej zodpovednosti zaplatí náhradu škody za podmienok uvedených v ustanoveniach o postavení ozbrojených síl, pokiaľ takéto existujú, ako je uvedené v článku 2 ods. 1 tejto dohody.
   Článok 6
   Dojednania na vykonávanie dohody
   Generálny tajomník Rady Európskej únie/vysoký splnomocnenec pre spoločnú zahraničnú a bezpečnostnú politiku a príslušné orgány Argentínskej republiky uzavrú všetky potrebné technické a správne dojednania súvisiace s vykonávaním tejto dohody.
   Článok 7
   Neplnenie záväzkov
   Ak si jedna zo strán neplní svoje záväzky ustanovené v predchádzajúcich článkoch, druhá strana má právo túto dohodu ukončiť formou oznámenia s jednomesačnou výpovednou lehotou.
   Článok 8
   Urovnávanie sporov
   Spory týkajúce sa výkladu alebo uplatňovania tejto dohody sa medzi stranami riešia diplomatickou cestou.
   Článok 9
   Nadobudnutie platnosti
   1.   Táto dohoda nadobúda platnosť dňom jej podpísania.
   2.   Táto dohoda ostáva v platnosti, kým Argentínska republika prispieva na operáciu.

      V Bruseli 9. júna 2005 v anglickom jazyku v štyroch kópiách.

            Za Európsku úniu

            Za Argentínsku republiku

      (1)  Ú. v. EÚ L 252, 28.7.2004, s. 10.

      (2)  Ú. v. EÚ L 324, 27.10.2004, s. 20.

      (3)  Ú. v. EÚ L 325, 28.10.2004, s. 64. Rozhodnutie zmenené a doplnené rozhodnutím BiH/5/2004 (Ú. v. EÚ L 357, 2.12.2004, s. 39).

      (4)  Ú. v. ES L 101, 11.4.2001, s. 1. Rozhodnutie zmenené a doplnené rozhodnutím 2004/194/ES (Ú. v. EÚ L 63, 28.2.2004, s. 48).

      (5)  Ú. v. EÚ L 63, 28.2.2004, s. 68.
   VYHLÁSENIA
   uvedené v článku 2 ods. 5 a 6 dohody
   Vyhlásenie členských štátov EÚ:
   „Členské štáty EÚ, ktoré uplatňujú jednotnú akciu EÚ 2004/570/SZBP z 12. júla 2004 o vojenskej operácii Európskej únie v Bosne a Hercegovine, sa budú usilovať v miere, v akej to ich vnútroštátny právny systém dovoľuje, vzdať podľa možnosti nárokov na náhradu voči Argentínskej republike v prípade úrazu alebo úmrtia svojich zamestnancov, alebo škody, alebo straty majetku v ich vlastníctve, ktorý sa používa pri operácii krízového manažmentu EÚ, ak takýto úraz, smrť, škodu alebo stratu:

               —

               zapríčinili zamestnanci Argentínskej republiky pri výkone svojich služobných povinností súvisiacich s operáciou krízového manažmentu EÚ, okrem prípadov hrubej nedbanlivosti alebo úmyselného zneužitia úradnej moci, alebo

               —

               vznikli používaním akéhokoľvek majetku vo vlastníctve Argentínskej republiky za podmienky, že sa majetok používal v súvislosti s operáciou, s výnimkou prípadov hrubej nedbanlivosti alebo úmyselného zneužitia úradnej moci zamestnancami operácie krízového manažmentu EÚ z Argentínskej republiky, ktorí tento majetok používali.“

         Vyhlásenie Argentínskej republiky:
   „Argentínska republika, ktorá uplatňuje jednotnú akciu EÚ 2004/570/SZBP z 12. júla 2004 o vojenskej operácii Európskej únie v Bosne a Hercegovine, sa bude usilovať v miere, v akej to jej vnútroštátny právny systém dovoľuje, vzdať podľa možnosti nárokov na náhradu voči každému štátu zúčastňujúcemu sa na operácii krízového manažmentu EÚ v prípade úrazu alebo smrti zamestnancov, alebo škody, alebo straty majetku v ich vlastníctve, ktorý sa používa pri operácii krízového manažmentu EÚ, ak takýto úraz, smrť, škodu alebo stratu:

               —

               zapríčinili zamestnanci pri výkone svojich služobných povinností súvisiacich s operáciou krízového manažmentu EÚ, okrem prípadov hrubej nedbanlivosti alebo úmyselného zneužitia úradnej moci, alebo

               —

               vznikli v dôsledku používania majetku vo vlastníctve štátov zúčastňujúcich sa na operácii krízového manažmentu EÚ za podmienky, že sa majetok používal v súvislosti s operáciou, a s výnimkou prípadov hrubej nedbanlivosti alebo úmyselného zneužitia úradnej moci zamestnancami operácie krízového manažmentu EÚ, ktorí tento majetok používali.“


title: Rozhodnutie Rady (EÚ) 2015/334 z  2. marca 2015 , ktorým sa mení Vnútorná dohoda medzi zástupcami vlád členských štátov Európskej únie zasadajúcimi v Rade o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s Dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o fungovaní Európskej únie

text:
               3.3.2015

               SK

               Úradný vestník Európskej únie

               L 58/75

         ROZHODNUTIE RADY (EÚ) 2015/334
   z 2. marca 2015,
   ktorým sa mení Vnútorná dohoda medzi zástupcami vlád členských štátov Európskej únie zasadajúcimi v Rade o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s Dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o fungovaní Európskej únie
   RADA EURÓPSKEJ ÚNIE,
   so zreteľom na Zmluvu o Európskej únii,
   so zreteľom na Zmluvu o fungovaní Európskej únie,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000,
   so zreteľom na vnútornú dohodu medzi zástupcami vlád členských štátov Európskej únie zasadajúcimi v Rade o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s Dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o fungovaní Európskej únie (1) (ďalej len „vnútorná dohoda“), a najmä na jej článok 1 ods. 7 a článok 8 ods. 4,
   so zreteľom na Akt o pristúpení Chorvátska, a najmä na spoločné vyhlásenie C o Európskom rozvojom fonde,
   so zreteľom na návrh Európskej komisie,
   keďže:

               (1)

               V súlade so spoločným vyhlásením C pripojeným k Aktu o pristúpení Chorvátska Chorvátsko v nadväznosti na svoje pristúpenie k Únii pristúpi k Európskemu rozvojovému fondu v deň nadobudnutia účinnosti nového viacročného finančného rámca spolupráce a bude do neho prispievať od 1. januára druhého kalendárneho roku po dátume jeho pristúpenia.

               (2)

               Chorvátska republika pristúpila k Európskej únii 1. júla 2013.

               (3)

               V súlade s článkom 1 ods. 7 vnútornej dohody sa výpočet výšky príspevkov podľa článku 1 ods. 2 písm. a), ktorý je v súčasnosti pre Chorvátsko stanovený len ako odhad, zmení pri pristúpení nového štátu k Únii rozhodnutím Rady.

               (4)

               V súlade s článkom 8 ods. 4 vnútornej dohody sa pri pristúpení nového štátu k Únii váha hlasov podľa jej článku 8 ods. 2, ktorá je v súčasnosti stanovená len ako odhad, a kvalifikovaná väčšina podľa článku 8 ods. 3 vnútornej dohody zmenia rozhodnutím Rady.

               (5)

               Príspevky a váha hlasov by sa mali potvrdiť,

         PRIJALA TOTO ROZHODNUTIE:
   Článok 1
   Kľúč na výpočet príspevku a príspevok Chorvátska do jedenásteho Európskeho rozvojového fondu stanovené v článku 1 ods. 2 písm. a) vnútornej dohody, ako aj jeho hlasy vo výbore pre Európsky rozvojový fond stanovené v článku 8 ods. 2 vnútornej dohody sa týmto potvrdzujú.
   Článok 2
   Vnútorná dohoda sa mení takto:

               1.

               V článku 1 ods. 2 písm. a) v tabuľke v riadku týkajúcom sa Chorvátska sa okrúhle zátvorky a hviezdička za slovom „Chorvátsko“ a poznámka pod čiarou na konci tabuľky „(*) Odhadovaná suma.“ vypúšťajú.

               2.

               V článku 8 ods. 2 v tabuľke sa vypúšťajú:

                           a)

                           okrúhle zátvorky a hviezdička za slovom „Chorvátsko“ a hranaté zátvorky v druhom stĺpci v rovnakom riadku;

                           b)

                           poznámka pod čiarou „(*) Odhadovaný počet hlasov.“;

                           c)

                           riadok „Spolu EÚ 27“, „998“;

                           d)

                           okrúhle zátvorky a hviezdička, ako aj hranaté zátvorky v riadku „Spolu EÚ 28 (*)“, „[1 000]“.

               3.

               Článok 8 ods. 3 sa nahrádza takto:
               „3.   Výbor ERF sa uznáša kvalifikovanou väčšinou 721 z 1 000 hlasov, ak za hlasuje najmenej 15 členských štátov. Blokujúcu menšinu predstavuje 280 hlasov.“

         Článok 3
   Toto rozhodnutie nadobúda účinnosť dňom nasledujúcim po jeho prijatí.

      V Bruseli 2. marca 2015

            Za Radu

            predsedníčka

         D. REIZNIECE-OZOLA

      (1)  Ú. v. EÚ L 210, 6.8.2013, s. 1.


title: 2008/50/ES: Rozhodnutie Komisie z  13. decembra 2007 , ktorým sa ustanovujú podrobné pravidlá uplatňovania nariadenia Európskeho parlamentu a Rady (ES) č. 1367/2006 o uplatňovaní ustanovení Aarhuského dohovoru vzťahujúcich sa na žiadosti o vnútorné preskúmanie správneho aktu

text:
               16.1.2008

               SK

               Úradný vestník Európskej únie

               L 13/24

      ROZHODNUTIE KOMISIE

   z 13. decembra 2007,
   ktorým sa ustanovujú podrobné pravidlá uplatňovania nariadenia Európskeho parlamentu a Rady (ES) č. 1367/2006 o uplatňovaní ustanovení Aarhuského dohovoru vzťahujúcich sa na žiadosti o vnútorné preskúmanie správneho aktu
   (2008/50/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 1367/2006 zo 6. septembra 2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva (1), a najmä jeho článok 11 ods. 2,
   keďže:

               (1)

               Nariadením (ES) č. 1367/2006 sa prijímajú opatrenia na uplatňovanie Aarhuského dohovoru na inštitúcie a orgány Spoločenstva.

               (2)

               V hlave IV tohto nariadenia sú uvedené ustanovenia o vnútornom preskúmaní správneho aktu a nečinnosti, ktorých uplatňovanie si vyžaduje podrobné pravidlá týkajúce sa obsahu a prostriedkov predkladania žiadostí.

               (3)

               Článkom 11 ods. 1 nariadenia (ES) č. 1367/2006 sa ustanovujú kritériá oprávňujúce mimovládne organizácie požiadať o vnútorné preskúmanie na úrovni Spoločenstva v súlade s jeho článkom 10, transparentné a dôsledné uplatňovanie vyžaduje podrobné pravidlá týkajúce sa dokumentácie, ktorá má byť predložená so žiadosťami, výpočtu lehoty na vybavenie žiadostí a spolupráce medzi inštitúciami a orgánmi Spoločenstva.

               (4)

               S cieľom zabezpečiť dôsledné uplatňovanie článku 11 nariadenia (ES) č. 1367/2006 sa toto rozhodnutie uplatňuje od 28. júna 2007,

         ROZHODLA TAKTO:
   KAPITOLA I
   Článok 1
   Obsah žiadosti o vnútorné preskúmanie
   Každá mimovládna organizácia, ktorá predloží žiadosť o vnútorné preskúmanie správneho aktu alebo nečinnosti podľa článku 10 nariadenia (ES) č. 1367/2006:

               1.

               uvedie správny akt alebo údajnú správnu nečinnosť, ktorej preskúmanie sa žiada, a ustanovenia v právnych predpisoch v oblasti ochrany životného prostredia, ktoré považuje za nedodržané;

               2.

               uvedie dôvody svojej žiadosti;

               3.

               poskytne príslušné informácie a dokumentáciu na podloženie týchto dôvodov;

               4.

               uvedie meno a kontaktné údaje jednej osoby oprávnenej zastupovať mimovládnu organizáciu voči tretím stranám na účel podania žiadosti o vnútorné preskúmanie daného prípadu;

               5.

               poskytne dôkaz o tom, že je oprávnený podať žiadosť v súlade článkom 3.

         Článok 2
   Predloženie žiadosti
   Žiadosti o vnútorné preskúmanie správneho aktu alebo správnej nečinnosti sa zasielajú poštou, faxom alebo elektronickou poštou osobe (osobám) alebo útvaru (útvarom) určeným na tento účel dotknutou inštitúciou alebo orgánom Spoločenstva.
   Kontaktné údaje o tejto (alebo týchto) osobe (osobách) alebo útvare (útvaroch) sa všetkými primeranými prostriedkami sprístupnia verejnosti.
   KAPITOLA II
   Článok 3
   Kritériá na oprávnenie mimovládnych organizácií požiadať o vnútorné preskúmanie
   1.   Každá mimovládna organizácia, ktorá predloží žiadosť o vnútorné preskúmanie správneho aktu alebo nečinnosti podľa článku 10 nariadenia (ES) č. 1367/2006, poskytne prostredníctvom dokumentov vymenovaných v prílohe k tomuto rozhodnutiu dôkaz o tom, že spĺňa kritériá ustanovené v článku 11 ods. 1 tohto nariadenia.
   Ak nie je možné predložiť niektoré z týchto dokumentov z dôvodov, ktoré nemožno pripísať mimovládnej organizácii, môže táto organizácia poskytnúť dôkaz prostredníctvom inej rovnocennej dokumentácie.
   2.   Pokiaľ z niektorých dokumentov uvedených v bodoch 1, 2 alebo 3 prílohy zreteľne nevyplýva, že predmet, ohľadom ktorého sa podáva žiadosť o vnútorné preskúmanie, je zahrnutý v cieľoch a činnostiach mimovládnej organizácie, predloží táto organizácia nejakú inú dokumentáciu poskytujúcu dôkaz, že toto kritérium je splnené.
   3.   Pokiaľ z niektorých dokumentov uvedených v bodoch 1, 2 alebo 3 prílohy zreteľne nevyplýva, že mimovládna organizácia je nezávislá a nezisková, predloží táto organizácia na tento účel vyhlásenie podpísané osobou, ktorá je na to oprávnená v rámci mimovládnej organizácie.
   Článok 4
   Posúdenie oprávnenia mimovládnych organizácií požiadať o vnútorné preskúmanie
   1.   Dotknutá inštitúcia alebo orgán Spoločenstva sa posúdením informácií poskytnutých v súlade s článkami 1 a 3 tohto rozhodnutia presvedčí, že mimovládna organizácia spĺňa kritéria stanovené v článku 11 ods. 1 nariadenia (ES) č. 1367/2006.
   2.   Pokiaľ dotknutá inštitúcia alebo orgán Spoločenstva nemôže na základe týchto informácií v plnej miere posúdiť, či mimovládna organizácia spĺňa kritériá stanovené v článku 11 ods. 1 nariadenia (ES) č. 1367/2006, požiada organizáciu o poskytnutie ďalšej dokumentácie alebo informácií v rozumnej lehote ustanovenej dotknutou inštitúciou alebo orgánom Spoločenstva. Počas tohto obdobia sa odkladá lehota ustanovená v článku 10 nariadenia.
   3.   Ak to je relevantné, môže dotknutá inštitúcia alebo orgán Spoločenstva konzultovať vnútroštátne orgány krajiny, v ktorej je mimovládna organizácia zaregistrovaná alebo v ktorej má pôvod, aby si overila a posúdila informácie poskytnuté touto organizáciou.
   Článok 5
   Administratívna spolupráca
   Inštitúcie alebo orgány Spoločenstva navzájom spolupracujú, aby zabezpečili transparentné a dôsledné uplatňovanie tohto rozhodnutia.
   Vymieňajú si informácie o tom, ktoré mimovládne organizácie boli uznané za oprávnené na podávanie žiadosti o vnútorné preskúmanie.
   Článok 6
   Dátum začatia uplatňovania
   Toto rozhodnutie sa uplatňuje od 28. júna 2007.

      V Bruseli 13. decembra 2007

            Za Komisiu

         Stavros DIMAS

            člen Komisie

      (1)  Ú. v. EÚ L 264, 25.9.2006, s. 13.

      PRÍLOHA
      Zoznam dokumentov, ktoré sa majú poskytnúť podľa článku 3 ods. 1

                  1.

                  Štatút alebo stanovy mimovládnej organizácie alebo iný dokument, ktorý plní rovnakú úlohu v zmysle vnútroštátnych postupov, s ohľadom na tie krajiny, kde vnútroštátne právne predpisy nepožadujú alebo neustanovujú, aby mimovládna organizácia prijala štatút alebo stanovy.

                  2.

                  Ročné správy o činnosti mimovládnej organizácie za posledné dva roky.

                  3.

                  Kópiu právnej registrácie na vnútroštátnom úrade (úradný register, úradný vestník alebo iný platný dokument) v prípade mimovládnych organizácií zriadených v krajinách, kde je plnenie takýchto postupov pre mimovládnu organizáciu podmienkou na to, aby sa stala právnickou osobou.

                  4.

                  Ak to je relevantné, dokumentáciu o tom, že mimovládna organizácia už bola inštitúciou alebo orgánom Spoločenstva uznaná za oprávnenú na podávanie žiadosti o vnútorné preskúmanie.


title: 2002/264/: Rozhodnutie Dozorného orgánu EZVO č. 264/02/COL z  18. decembra 2002 , ktorým sa po tridsiatysiedmykrát menia a dopĺňajú procesnoprávne a hmotnoprávne pravidlá v oblasti štátnej pomoci prijatím novej kapitoly 22: Pomoc na záchranu a reštrukturalizáciu a pomoc na ukončenie činnosti v oceliarskom sektore

text:
               25.5.2006

               SK

               Úradný vestník Európskej únie

               L 139/24

      ROZHODNUTIE DOZORNÉHO ORGÁNU EZVO

   č. 264/02/COL
   z 18. decembra 2002,
   ktorým sa po tridsiatysiedmykrát menia a dopĺňajú procesnoprávne a hmotnoprávne pravidlá v oblasti štátnej pomoci prijatím novej kapitoly 22: Pomoc na záchranu a reštrukturalizáciu a pomoc na ukončenie činnosti v oceliarskom sektore
   DOZORNÝ ORGÁN EZVO,
   SO ZRETEĽOM NA Dohodu o Európskom hospodárskom priestore (1), najmä na jej články 61 až 63,
   SO ZRETEĽOM NA Dohodu medzi štátmi EZVO o zriadení dozorného orgánu a Súdneho dvora (2), najmä na jej článok 24 a článok 1 protokol 3,
   KEĎŽE podľa článku 24 Dohody o dozore a súde Dozorný orgán EZVO uplatní ustanovenia Dohody o EHP týkajúce sa štátnej pomoci,
   KEĎŽE podľa článku 5 ods. 2 písm. b) Dohody o dozore a súde Dozorný orgán EZVO vydáva oznámenia alebo usmernenia o otázkach, ktorými sa zaoberá Dohoda o EHP, ak to táto dohoda alebo Dohoda o dozore a súde výslovne ustanovuje, alebo ak to Dozorný orgán EZVO považuje za nevyhnutné,
   PRIPOMÍNAJÚC procesnoprávne a hmotnoprávne pravidlá v oblasti štátnej pomoci (3), prijaté 19. januára 1994 Dozorným orgánom EZVO (4),
   KEĎŽE 7. marca 2002 prijala Európska komisia prostredníctvom nového oznámenia (5) nové zásady, na základe ktorých bude posudzovať pomoc na záchranu a reštrukturalizáciu a pomoc na ukončenie činnosti v oceliarskom sektore,
   KEĎŽE toto oznámenie má takisto význam pre Európsky hospodársky priestor,
   KEĎŽE sa má zabezpečiť jednotné uplatňovanie pravidiel štátnej pomoci EHP v rámci celého Európskeho hospodárskeho priestoru,
   KEĎŽE v súlade s bodom II v položke „VŠEOBECNÉ“ na konci prílohy XV k Dohode o EHP má Dozorný orgán EZVO prijať po konzultácii s Komisiou akty, ktoré zodpovedajú aktom prijatým Európskou komisiou, s cieľom zachovať rovnaké podmienky hospodárskej súťaže,
   PO KONZULTÁCII s Európskou komisiou,
   PRIPOMÍNAJÚC, že Dozorný orgán EZVO konzultoval túto problematiku so štátmi EZVO na multilaterálnom stretnutí 19. októbra 2001,
   ROZHODOL TAKTO:

               1.

               Usmernenia o štátnej pomoci budú zmenené a doplnené prijatím kapitoly 22: Pomoc na záchranu a reštrukturalizáciu a pomoc na ukončenie činnosti v oceliarskom sektore, v znení uvedenom v prílohe I tohto rozhodnutia.

               2.

               Štáty EZVO budú informované prostredníctvom listu, spolu s kópiou tohto rozhodnutia a prílohy I. Štáty EZVO budú požiadané, aby do 20 pracovných dní potvrdili súhlas s prijatím navrhovaných opatrení uvedených v prílohe I, porovnajte tiež oddiel 22.4 prílohy I.

               3.

               Európska komisia bude informovaná v súlade s písmenom d) protokolu 27 k Dohode o EHP prostredníctvom kópie tohto rozhodnutia vrátane prílohy I.

               4.

               Toto rozhodnutie vrátane prílohy I sa uverejní v oddiele EHP Úradného vestníka Európskeho spoločenstva a v dodatku EHP k Úradnému vestníku Európskeho spoločenstva po tom, ako oznámia štáty EZVO svoj súhlas s príslušnými opatreniami.

               5.

               Znemie tohto rozhodnutia v anglickom jazyku je autentické.

      V Bruseli 18. decembra 2002

            Za Dozorný orgán EZVO

         Einar M. BULL

            predseda

         Hannes HAFSTEIN

            člen kolégia

      (1)  Ďalej len „Dohoda o EHP“.

      (2)  Ďalej len „Dohoda o dozore a súde“.

      (3)  Ďalej len „Usmernenia o štátnej pomoci“.

      (4)  Pôvodne uverejnené v Ú. v. ES L 231, 3.9.1994, Dodatok EHP č. 32.

      (5)  Ú. v. ES C 70, 19.3.2002, s. 8.

      PRÍLOHA

         „22.   POMOC NA ZÁCHRANU A REŠTRUKTURALIZÁCIU A POMOC NA UKONČENIE ČINNOSTI V OCELIARSKOM SEKTORE
         22.1.   POMOC NA ZÁCHRANU A REŠTRUKTURALIZÁCIU SPOLOČNOSTÍ V ŤAŽKOSTIACH
         Pomoc na záchranu a reštrukturalizáciu spoločností v ťažkostiach v oceliarskom sektore nie je, ako vyplýva z prílohy B multisektorálneho rámca pre regionálnu pomoc pre veľké investičné projekty, zlučiteľná s vnútorným trhom.
         22.2.   POMOC NA UKONČENIE POMOCI

                     (1)

                     Za zlučiteľnú s vnútorným trhom môže byť považovaná pomoc uľahčovania rozvoja niektorých hospodárskych činností. Ako vyplýva z prílohy B multisektorálneho rámca, za zlučiteľnú s vnútorným trhom sa považuje táto pomoc pre spoločnosti pôsobiace v oceliarskom priemysle:

                     (2)

                     pomoc na krytie platieb splatných zamestnancom oceliarskych podnikov, ktorí boli prepustení alebo súhlasili s predčasným odchodom do dôchodku, za predpokladu, že:

                                 —

                                 platby skutočne súvisia s čiastočným alebo úplným ukončením činnosti oceliarne, čo nebolo dosiaľ zohľadnené pri schvaľovaní pomoci,

                                 —

                                 platby nepresiahnu výšku platieb, ktoré sa bežne poskytujú podľa platných predpisov v štátoch EZVO,
                                 a

                                 —

                                 pomoc nepresiahne výšku 50 % týchto platieb;

                     (3)

                     pomoc oceliarskym spoločnostiam, ktoré postupne ukončujú výrobu oceliarskych výrobkov za predpokladu, že:

                                 —

                                 tieto spoločnosti majú právnu subjektivitu pred 1. januárom 2002,

                                 —

                                 do dátumu oznámenia príslušnej pomoci pravidelne vyrábali oceliarske výrobky,

                                 —

                                 od 1. januára 2002 neuskutočnili reorganizáciu výroby alebo podniku,

                                 —

                                 zatvárajú a rušia zariadenia na výrobu oceliarskych výrobkov v období šiestich mesiacov od začiatku ukončovania výroby alebo od schválenia pomoci orgánom, počítajúc od udalosti, ktorá nastala neskôr,

                                 —

                                 zatvorenie oceliarne dosiaľ nebolo zohľadnené v rámci schválenia pomoci,
                                 a

                                 —

                                 čiastka pomoci nepresahuje zostatkovú účtovnú hodnotu oceliarne, ktorá má byť uzatvorená, bez ohľadu na tú časť akéhokoľvek nového ocenenia vykonaného od 1. januára 2002, ktoré presahuje vnútroštátnu mieru inflácie;

                     (4)

                     podpora oceliarskym spoločnostiam, ktoré spĺňajú podmienky stanovené v oddiele 22.2 ods. 3, ale ktoré sú priamo alebo nepriamo kontrolované spoločnosťou alebo niektoré samé priamo alebo nepriamo kontrolujú spoločnosť, ktorá je sama oceliarskou spoločnosťou, môže byť považovaná za zlučiteľnú s vnútorným trhom za predpokladu, že:

                                 —

                                 spoločnosť, ktorá má byť zatvorená, bola skutočne i právne vyčlenená z organizačnej štruktúry aspoň na šesť mesiacov pred vyplatením pomoci,

                                 —

                                 účty spoločnosti, ktorá má byť zatvorená, boli nezávisle overené audítorom schváleným orgánom ako pravé a presné účty aktív a pasív tejto spoločnosti,
                                 a

                                 —

                                 skutočne a overiteľne dochádza k znižovaniu výrobnej kapacity, ktorá bude časom značným prínosom pre celý priemysel, a to z hľadiska znižovania výrobnej kapacity oceliarskych výrobkov v období piatich rokov od zatvorenia tejto spoločnosti, na ktoré bola poskytnutá pomoc, alebo od posledného vyplatenia pomoci schválenej podľa tohto bodu, pokiaľ k nemu došlo neskôr. Štáty EZVO môžu použiť formuláre určené pre oznámenie, ktoré sú pripojené k multisektorovému rámcu (príloha E), aby oznámili návrhy na poskytnutie pomoci podľa tohto rámca.

               22.3.   OZNAMOVACIA POVINNOSŤ
         Všetky podniky, ktorým sa má poskytnúť pomoc na záchranu a reštrukturalizáciu spoločností v ťažkostiach, ktoré patria do oceliarskeho priemyslu a pomoc na ukončenie činnosti v tomto sektore, sa oznamujú samostatne.
         22.4.   PRIMERANÉ OPATRENIA

                     (1)

                     Orgán navrhuje primerané opatrenia podľa článku 1. ods. 1 protokolu 3 k Dohode o dozore a súde, aby z pôsobnosti existujúcich schém pomoci na záchranu a reštrukturalizáciu spoločností v ťažkostiach vylúčil, ako vyplýva z Usmernení orgánu o štátnej pomoci na záchranu a reštrukturalizáciu spoločností v ťažkostiach (kapitola 16), pomoc podnikom patriacim do sektoru oceliarskeho priemyslu podľa prílohy B multisektorového rámca, a to od 1. januára 2003.

                     (2)

                     Štáty EZVO môžu vyjadriť svoj výslovný súhlas s navrhovanými príslušnými opatreniami do 20 pracovných dní odo dňa, keď im boli oznámené. Ak orgánu nebude doručená žiadna odpoveď, orgán dospeje k záveru, že príslušný štát EZVO s navrhovanými opatreniami nesúhlasí.

               22.5.   UPLATŇOVANIE TOHTO RÁMCA
         Tento rámec sa uplatňuje v období od 1. januára 2003 do 31. decembra 2009.
         22.6.   NEOZNÁMENÉ POMOCI POSKYTNUTÉ OCELIARSKEMU PRIEMYSLU
         Dozorný orgán posúdi zlučiteľnosť pomoci oceliarskemu priemyslu so spoločným trhom, ktorá bola poskytnutá bez jeho súhlasu, a to na základe podmienok platných v čase, keď bola pomoc poskytnutá.“


title: 2007/548/ES: Rozhodnutie Rady z  5. júna 2007 o podpísaní a predbežnom vykonávaní protokolu k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Gruzínskom na druhej strane s cieľom zohľadniť pristúpenie Bulharskej republiky a Rumunska k Európskej únii

text:
               3.8.2007

               SK

               Úradný vestník Európskej únie

               L 202/30

         ROZHODNUTIE RADY
   z 5. júna 2007
   o podpísaní a predbežnom vykonávaní protokolu k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Gruzínskom na druhej strane s cieľom zohľadniť pristúpenie Bulharskej republiky a Rumunska k Európskej únii
   (2007/548/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 44 ods. 2, článok 47 ods. 2 poslednú vetu, článok 55, článok 57 ods. 2, článok 71, článok 80 ods. 2, články 93, 94, 133 a 181a v spojení s druhou vetou prvého pododseku článku 300 ods. 2,
   so zreteľom na Zmluvu o pristúpení Bulharskej republiky a Rumunska, a najmä na jej článok 4 ods. 3,
   so zreteľom na Akt o pristúpení Bulharskej republiky a Rumunska, a najmä na jeho článok 6 ods. 2,
   so zreteľom na návrh Komisie,
   keďže:

               (1)

               Rada 23. októbra 2006 splnomocnila Komisiu, aby v mene Spoločenstva a jeho členských štátov rokovala s Gruzínskom o protokole k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Gruzínskom na druhej strane s cieľom zohľadniť pristúpenie Bulharskej republiky a Rumunska k Európskej únii.

               (2)

               S výhradou prípadného neskoršieho uzavretia by mal byť protokol podpísaný v mene Európskych spoločenstiev a ich členských štátov.

               (3)

               Protokol by sa mal predbežne vykonávať od 1. januára 2007 až do ukončenia príslušných postupov na jeho formálne uzavretie,

         ROZHODLA TAKTO:
   Článok 1
   Týmto sa predseda Rady splnomocňuje určiť osobu(-y) splnomocnenú(-é) podpísať v mene Európskych spoločenstiev a ich členských štátov protokol k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Gruzínskom na druhej strane s cieľom zohľadniť pristúpenie Bulharskej republiky a Rumunska k Európskej únii s výhradou prípadného neskoršieho uzavretia.
   Text protokolu je pripojený k tomuto rozhodnutiu (1).
   Článok 2
   Do nadobudnutia jeho platnosti sa protokol predbežne vykonáva od 1. januára 2007.

      V Luxemburgu 5. júna 2007

            Za Radu

            predseda

         P. STEINBRÜCK

      (1)  Pozri stranu 31 tohto úradného vestníka.
    ---documentbreak---

               3.8.2007

               SK

               Úradný vestník Európskej únie

               L 202/31

         PROTOKOL
   k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Gruzínskom na druhej strane s cieľom zohľadniť pristúpenie Bulharskej republiky a Rumunska k Európskej Únii
   BELGICKÉ KRÁĽOVSTVO,
   BULHARSKÁ REPUBLIKA,
   ČESKÁ REPUBLIKA,
   DÁNSKE KRÁĽOVSTVO,
   SPOLKOVÁ REPUBLIKA NEMECKO,
   ESTÓNSKA REPUBLIKA,
   HELÉNSKA REPUBLIKA,
   ŠPANIELSKE KRÁĽOVSTVO,
   FRANCÚZSKA REPUBLIKA,
   ÍRSKO,
   TALIANSKA REPUBLIKA,
   CYPERSKÁ REPUBLIKA,
   LOTYŠSKÁ REPUBLIKA,
   LITOVSKÁ REPUBLIKA,
   LUXEMBURSKÉ VEĽKOVOJVODSTVO,
   MAĎARSKÁ REPUBLIKA,
   MALTSKÁ REPUBLIKA,
   HOLANDSKÉ KRÁĽOVSTVO,
   RAKÚSKA REPUBLIKA,
   POĽSKÁ REPUBLIKA,
   PORTUGALSKÁ REPUBLIKA,
   RUMUNSKO,
   SLOVINSKÁ REPUBLIKA,
   SLOVENSKÁ REPUBLIKA,
   FÍNSKA REPUBLIKA,
   ŠVÉDSKE KRÁĽOVSTVO,
   SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA,
   ďalej len „členské štáty“ zastúpené Radou Európskej únie a
   EURÓPSKE SPOLOČENSTVO A EURÓPSKE SPOLOČENSTVO PRE ATÓMOVÚ ENERGIU,
   ďalej len „spoločenstvá“ zastúpené Radou Európskej únie a Európskou komisiou
   na jednej strane a
   GRUZÍNSKO
   na druhej strane,
   na účely tohto protokolu ďalej len „strany“,
   SO ZRETEĽOM NA ustanovenia Zmluvy medzi Belgickým kráľovstvom, Českou republikou, Dánskym kráľovstvom, Spolkovou republikou Nemecko, Estónskou republikou, Helénskou republikou, Španielskym kráľovstvom, Francúzskou republikou, Írskom, Talianskou republikou, Cyperskou republikou, Lotyšskou republikou, Litovskou republikou, Luxemburským veľkovojvodstvom, Maďarskou republikou, Maltskou republikou, Holandským kráľovstvom, Rakúskou republikou, Poľskou republikou, Portugalskou republikou, Slovinskou republikou, Slovenskou republikou, Fínskou republikou, Švédskym kráľovstvom, Spojeným kráľovstvom Veľkej Británie a Severného Írska (členské štáty Európskej únie) a Bulharskou republikou a Rumunskom o pristúpení Bulharskej republiky a Rumunska k Európskej únii, ktorá bola podpísaná 25. apríla 2005 v Luxemburgu a vykonáva sa od 1. januára 2007,
   VZHĽADOM na novú situáciu vo vzťahoch medzi Gruzínskom a Európskou úniou, ktorá vyplýva z pristúpenia dvoch nových členských štátov k EÚ a poskytuje nové príležitosti a výzvy na spoluprácu medzi Gruzínskom a Európskou úniou,
   BERÚC DO ÚVAHY želanie strán zabezpečiť dosiahnutie a implementáciu cieľov a zásad DPS,
   SA DOHODLI TAKTO:
   Článok 1
   Bulharská republika a Rumunsko sú stranami Dohody o partnerstve a spolupráci zakladajúcej partnerstvo medzi Európskymi spoločenstvami a ich členskými štátmi na jednej strane a Gruzínskom na druhej strane, ktorá bola podpísaná 22. apríla 1996 v Luxemburgu a nadobudla platnosť 1. júla 1999 (ďalej len „dohoda“) a rovnako ako ostatné členské štáty prijímajú a berú na vedomie znenia dohody, ako aj spoločných vyhlásení, korešpondencie a vyhlásenia Gruzínska, ktoré sú pripojené k záverečnému aktu podpísanému v ten istý deň, a protokolu k dohode z 30. apríla 2004, ktorý nadobudol platnosť 1. marca 2005.
   Článok 2
   Tento protokol je neoddeliteľnou súčasťou dohody.
   Článok 3
   1.   Tento protokol schvaľujú Spoločenstvá, Rada Európskej únie v mene členských štátov a Gruzínsko v súlade s ich vlastnými postupmi.
   2.   Strany si navzájom oznámia ukončenie príslušných postupov, ktoré sú uvedené v predchádzajúcom odseku. Schvaľovacie listiny sa uložia na Generálnom sekretariáte Rady Európskej únie.
   Článok 4
   1.   Tento protokol nadobúda platnosť prvým dňom prvého mesiaca nasledujúceho po dátume uloženia poslednej schvaľovacej listiny.
   2.   Do dátumu nadobudnutia jeho platnosti sa tento protokol vykonáva predbežne s účinnosťou od 1. januára 2007.
   Článok 5
   1.   Texty dohody, záverečného aktu a všetkých pripojených dokumentov, ako aj protokolu k dohode z 30. apríla 2004 sú vypracované v bulharskom i rumunskom jazyku.
   2.   Tieto texty sú pripojené k tomuto protokolu a sú rovnako autentické ako texty v iných jazykoch, v ktorých je vypracovaná dohoda, záverečný akt a pripojené dokumenty, ako aj protokol k dohode z 30. apríla 2004.
   Článok 6
   Tento protokol je vypracovaný v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a gruzínskom jazyku, pričom všetky texty sú rovnako autentické.

      Съставено в Брюксел на двадесет и седми юни две хиляди и седма година.
      Hecho en Bruselas, el veintisiete de junio de dos mil siete.
      V Bruselu dne dvacátého sedmého června dva tisíce sedm.
      Udfærdiget i Bruxelles, den syvogtyvende juni to tusind og syv.
      Geschehen zu Brüssel am siebenundzwanzigsten Juni zweitausendsieben.
      Kahe tuhande seitsmenda aasta juunikuu kahekümne seitsmendal päeval Brüsselis
      Έγινε στις Βρυξέλλες, στις είκοσι επτά Iουνίου δύο χιλιάδες επτά.
      Done at Brussels on the twenty-seventh day of June in the year two thousand and seven.
      Fait à Bruxelles, le vingt-sept juin deux mille sept.
      Fatto a Bruxelles, addì ventisette giugno duemilasette.
      Briselē, divi tūkstoši septītā gada divdesmit septītajā jūnijā
      Priimta du tūkstančiai septintųjų metų birželio dvidešimt septintą dieną Briuselyje.
      Kelt Brüsszelben, a kettőezer-hetedik év június havának huszonhetedik napján.
      Magħmul fi Brussell, is-sebgħa u għoxrin ta' Lulju, elfejn u sebgħa
      Gedaan te Brussel, de zevenentwintigste juni tweeduizend zeven.
      Sporządzono w Brukseli dnia dwudziestego siódmego czerwca roku dwa tysiące siódmego.
      Feito em Bruxelas, em vinte e sete de Junho de dois mil e sete.
      Încheiat la Bruxelles la douăzeci și șapte iunie, anul două mii șapte.
      V Bruseli dvadsiateho siedmeho júna dvetisícsedem
      V Bruslju, sedemindvajsetega junija leta dva tisoč sedem.
      Tehty Brysselissä kahdentenakymmenentenäseitsemäntenä päivänä kesäkuuta vuonna kaksituhattaseitsemän.
      Som skedde i Bryssel den tjugosjunde juni tjugohundrasju.

         За Държавите-членки
         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok rėszéről
         Għall-Istati Membri
         Voor de lidstaten
         W imieniu państw członkowskich
         Pelos Estados-Membros
         Pentru statele membre
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         За Европейските общности
         Por las Comunidades Europeas
         Za Evropská společenství
         For De Europæiske Fællesskaber
         Für die Europäischen Gemeinschaften
         Euroopa Ühenduste nimel
         Για τις Ευρωπαϊκές Κοινότητες
         For the European Communities
         Pour les Communautés européennes
         Per le Comunità europee
         Eiropas Kopienu vārdā
         Europos Bendrijų vardu
         Az Európai Közösségek részéről
         Għall-Komunitajiet Ewropej
         Voor de Europese Gemeenschappen
         W imieniu Wspólnot Europejskich
         Pelas Comunidades Europeias
         Pentru Comunitatea Europeană
         Za Európske spoločenstvá
         Za Evropski skupnosti
         Euroopan yhteisöjen puolesta
         På Europeiska gemenskapernas vägnar

         За Грузия
         Por Georgia
         Za Gruzii
         for Georgien
         Für Georgien
         Gruusia nimel
         Για τη Γεωργία
         For Georgia
         Pour la Géorgie
         Per la Georgia
         Gruzijas vārdā
         Gruzijos vardu
         Grúzia részéről
         Għall-Ġeorġa
         Voor Georgië
         W imieniu Gruzji
         Pela Geórgia
         Pentru Georgia
         Za Gruzínsko
         Za Gruzijo
         Georgian puolesta
         På Georgiens vägnar


title: 2011/248/EÚ: Rozhodnutie Rady z  12. apríla 2011 o podpísaní v mene Únie Dohody vo forme výmeny listov medzi Európskou úniou na jednej strane a Palestínskou samosprávou Západného brehu Jordánu a Pásma Gazy na strane druhej, ktorou sa ustanovuje ďalšia liberalizácia v oblasti obchodu s poľnohospodárskymi výrobkami, spracovanými poľnohospodárskymi výrobkami, rybami a produktmi rybného hospodárstva a ktorou sa mení a dopĺňa Európsko-stredomorská dočasná dohoda o pridružení v obchode a spolupráci medzi Európskym spoločenstvom na jednej strane a Organizáciou pre oslobodenie Palestíny (OOP) v prospech palestínskych orgánov Západného brehu Jordánu a Pásma Gazy na strane druhej

text:
               20.4.2011

               SK

               Úradný vestník Európskej únie

               L 104/2

         ROZHODNUTIE RADY
   z 12. apríla 2011
   o podpísaní v mene Únie Dohody vo forme výmeny listov medzi Európskou úniou na jednej strane a Palestínskou samosprávou Západného brehu Jordánu a Pásma Gazy na strane druhej, ktorou sa ustanovuje ďalšia liberalizácia v oblasti obchodu s poľnohospodárskymi výrobkami, spracovanými poľnohospodárskymi výrobkami, rybami a produktmi rybného hospodárstva a ktorou sa mení a dopĺňa Európsko-stredomorská dočasná dohoda o pridružení v obchode a spolupráci medzi Európskym spoločenstvom na jednej strane a Organizáciou pre oslobodenie Palestíny (OOP) v prospech palestínskych orgánov Západného brehu Jordánu a Pásma Gazy na strane druhej
   (2011/248/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 5,
   so zreteľom na návrh Európskej komisie,
   keďže:

               (1)

               Dňa 14. novembra 2005 Rada poverila Komisiu, aby viedla rokovania s cieľom dosiahnuť väčšiu liberalizáciu obchodu s poľnohospodárskymi výrobkami, spracovanými poľnohospodárskymi výrobkami, rybami a produktmi rybného hospodárstva s niektorými stredozemskými krajinami. Rokovania boli úspešne ukončené parafovaním Dohody vo forme výmeny listov medzi Európskou úniou na jednej strane a Palestínskou samosprávou Západného brehu Jordánu a Pásma Gazy na strane druhej, ktorou sa ustanovuje ďalšia liberalizácia v oblasti obchodu s poľnohospodárskymi výrobkami, spracovanými poľnohospodárskymi výrobkami, rybami a produktmi rybného hospodárstva a ktorou sa mení a dopĺňa Európsko-stredomorská dočasná dohoda o pridružení v obchode a spolupráci medzi Európskym spoločenstvom na jednej strane a Organizáciou pre oslobodenie Palestíny (OOP) v prospech palestínskych orgánov Západného brehu Jordánu a Pásma Gazy na strane druhej (ďalej len „dohoda“).

               (2)

               Dohoda by sa mala podpísať v mene Únie, s výhradou jej uzavretia k neskoršiemu dátumu,

         PRIJALA TOTO ROZHODNUTIE:
   Článok 1
   Týmto sa schvaľuje podpísanie Dohody vo forme výmeny listov medzi Európskou úniou na jednej strane a Palestínskou samosprávou Západného brehu Jordánu a Pásma Gazy na strane druhej, ktorou sa ustanovuje ďalšia liberalizácia v oblasti obchodu s poľnohospodárskymi výrobkami, spracovanými poľnohospodárskymi výrobkami, rybami a produktmi rybného hospodárstva a ktorou sa mení a dopĺňa Európsko-stredomorská dočasná dohoda o pridružení v obchode a spolupráci medzi Európskym spoločenstvom na jednej strane a Organizáciou pre oslobodenie Palestíny (OOP) v prospech palestínskych orgánov Západného brehu Jordánu a Pásma Gazy na strane druhej (ďalej len „dohoda“) s výhradou uzavretia uvedenej dohody (1).
   Článok 2
   Predseda Rady sa týmto poveruje určiť osobu(-y) splnomocnenú(-é) podpísať dohodu v mene Únie.
   Článok 3
   Toto rozhodnutie nadobúda účinnosť dňom jeho prijatia.

      V Luxemburgu 12. apríla 2011

            Za Radu

            predsedníčka

         C. ASHTON

      (1)  Text dohody sa uverejní spolu s rozhodnutím o jej uzavretí.